****

**Poročila terenskih raziskav na preseku stroke, znanosti in prakse**

**Posvet Slovenskega arheološkega društva**

**12. 12. 2024 ob 18. 30**

**Oddelek za arheologijo, Zavetiška 5, Ljubljana**

Strokovno poročilo o rezultatih terenskih raziskav zaključuje običajen delovni ciklus arheološkega dela. S Pravilnikom o arheoloških raziskavah, sprejetim leta 2013, so poročila postala v standardizirana z obveznimi vsebinami, prilogami in oblikami, s čimer se je močno povečala količina in potencial razumevanja arheoloških podatkov, z omogočanjem enostavnega javnega dostopa preko sistema eArheologija pa tudi komunikacijski potencial. Danes je preko tega sistema dostopnih preko 4.000 poročil, v papirni obliki pa še vsaj 3.000, kar je korpus podatkov, ki ga dosedaj še nismo imeli in še zdaleč ne premislili njegove možne učinke.

Poročila so seveda najprej predstavitev konkretnih rezultatov, a poleg tega odražajo še precej drugih stvari. Že sama količina poročil (oz. raziskav) v zadnjem desetletju in pol, jasno kaže, da je naša arheologija sposobna, tako konceptno kot kadrovsko in tehnološko, zagotavljati robusten sistem varstva in raziskovanja arheološke dediščine. Iz poročil lahko dobro vidimo, kdo so subjekti in česa so vse sposobni, vidimo strokovno usposobljenost ne samo na ožjem arheološkem, temveč tudi na poslovnem, kadrovskem, infrastrukturnem in tehnološkem področju in tudi fluktuacije skozi čas. Preko poročil lahko ob še nekaterih drugih podatkih dobimo zelo dober vpogled v zdravje naše arheologije in aktualne trende v njej.

Pomemben del zagotavljanja robustnosti oz. odpornosti naše arheologije je tudi premislek o dosedanjih dosežkih in problemih. Posvet je mišljen kot prvi korak v tej smeri. Zavedamo se, da še zdaleč ne bomo mogli premisliti vseh vidikov koncepta, prakse in učinka poročil, a pomembno se nam zdi, da v okviru društva skušamo prispevati k čim bolj plodni diskusiji v tej smeri. V ta namen pripravljamo posvet, ki ga bo odprla serija krajših predstavitev različnih zornih kotov.

**Samo Hvalec** in **Rene Masaryk** iz Skupine Stik bosta predstavila pogled avtorjev poročil, **Maja Bricelj** iz Zavoda za varstvo kulturne dediščine pogled konzervatorja in nadzornika raziskav, **Tina Žerjal** iz podjetja Arhej d.o.o. pa pogled recenzenta. Predstavitveni del bo zaključil **Predrag Novaković** z mislimi o udeležbi aplikativne in znanstveno-raziskovalne arheologije v izgradnji arheološkega znanja. Po predstavitvenem delu bo sledila diskusija, po njej pa krajše druženje ob kozarcu za konec leta.

Vabljeni! Zapornica na parkirišču bo dvignjena!